钦定古今图书集成/明伦汇编/官常典/第634卷 > 宇文测
## 钦定古今图书集成/明伦汇编/官常典/第634卷 > 宇文测

按《周书》本传，“测字澄镜，太祖之族子也。大统六年，除
大都督，行汾州事。测政存简惠，颇得民和。地接东魏，
数相钞窃，或有获其为寇者，多缚送之。测皆命解缚，
置之宾馆，然后引与相见，如客礼焉。仍设酒肴宴劳，
放还其国，并给粮饩，卫送出境。自是魏人大惭，乃不
为寇。汾、晋之间，各安其业，两界之民，遂通庆吊，不复”
仇雠矣。时论称之，方于《羊叔子》。或有告测与外境交
通，怀贰心者，太祖怒曰：“测为我安边，吾知其无贰志，
何为间我骨肉，生此贝锦。”乃命斩之，仍许测以便宜
从事。